Kabinet wil hê De Ruyter moet gouer by Eskom oorvatAndré de Ruyter (Foto: André de Ruyter/Facebook) Die finale kabinetvergadering van 2019 het Pravin Gordhan, minister van openbare ondernemings, opdrag gegee om met André de Ruyter te onderhandel om vroeër reeds die leisels oor te vat by Eskom. De Ruyter, tans uitvoerende hoof van die verpakkingsfirma Nampak, sou op 15 Januarie 2020 as uitvoerende hoof van Eskom aangestel word. Jackson Mthembu, minister in die presidensie, het Dinsdag verslaggewers toegespreek oor die kabinetvergadering wat op 13 Desember gehou is. Hy het gesê De Ruyter sal die pogings lei om die bestuur en tegniese bedrywighede by die kragvoorsiener te stabiliseer. “Die kabinet ondersteun ten volle alle pogings wat kragvoorsiening in ons land verseker. Die kabinet het gevolglik minister Pravin Gordhan opdrag gegee om met mnr. De Ruyter te onderhandel om vinniger met sy pligte te begin,” het Mthembu bygevoeg. “Mnr. de Ruyter en sy bestuurspan sal dadelik die kwessies van bestuur en gebrek aan finansiële bestuur aanroer en die bedrywighede by Eskom stabiliseer. Dit sluit in ŉ groot agterstand van instandhouding van die verouderende vloot van kragstasies en strukturele probleme by Medupi- en Kusile-kragstasies.” Mthembu het ook aangekondig dat adjunkpres. David Mabuza ŉ energie-oorlogskamer op die been sal bring saam met finansiesminister Tito Mboweni, energieminister Gwede Mantashe en Gordhan. Eskom het vroeër Dinsdag gesê na verwagting sal geen beurtkrag deur die loop van die dag ingestel word nie, en die waarskynlikheid vir beurtkrag vir die res van die week bly laag.